Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: közoktatásról szóló 1993. évi LXXIX. törvény 27. § (8) bekezdése szerint a fiatalok számára más
Paragraph Index: 259

9. A taneszköz-kiválasztás elvei A tanulásszervezés meghatározó eleme a tanterem. A képességek fejlesztésére és a tanulói tevékenységre épülő tantervjavaslatban az új módszerekhez nehezen illeszthető a hagyományos osztálytermi berendezkedés. Csoportmunkára, differenciálásra, projektekre nem alkalmas a normál termek padsora. Ezért ajánljuk a tantermek átrendezését, témától függően igény esetén más termek (könyvtár, zeneterem, informatikai terem, iskolai stúdió, rajz és technikaterem) bekapcsolását a műveltségterület tanításához. Az ajánlott tanulói tevékenységek között szép számmal szerepelnek olyanok, amelyek megnyitják az iskola falait, kapcsolatot teremtenek más, iskolán kívüli intézményekkel, mint helytörténeti gyűjteményekben való kutatómunka, a helyi médiumok tanulmányozása, kiállítások látogatása, terepmunkák keretében látogatás a munkaügyi központokban, a helyi önkormányzat intézményeiben, hivatalaiban; a gazdasági társaságok, a helyi sport és kulturális élet tanulmányozásához különböző intézmények megtekintése stb. E tevékenységi formák megvalósításakor nincs iskolai eszközigény, hiszen a tanulók a társintézmények eszközeit használhatják. Ugyancsak szerepel az ajánlott projektek, csoportmunkák keretében iskolán kívüli prominens társadalmi személyiségek meghívása, mint például az iskola híres diákjainak, a helyi polgármesternek vagy más interjúalanyoknak a meghívása, akik saját élményanyagukkal, hivatali tapasztalatukkal segíthetik a diákok munkáját. Ezek a foglalkozások nem túl eszközigényesek. Prioritást ad a tanterv a saját és családi élmények, tapasztalatok, fényképek, iratok bemutatására és felhasználására az egyéni kutatómunkában, projektekben, csoportmunkákban. A hiányzó eszközöket, sajtótermékeket, térképeket, diagramokat az elemzésekhez szükséges történeteket, statisztikai adatokat a digitális tananyagfejlesztés keretében készülő feladat- és projektbankban kívánjuk kidolgozni.

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes